Harde werk gee geloofwaardigheid, nie of jy ŉ mev. Van der Merwe is nieDudu Myeni het die week met ‘n videoskakel voor die Zondo-kommissie getuig. Foto: Itumeleng English/African News Agency (ANA) Die voormalige voorsitter van die Suid-Afrikaanse Lugdiens (SAL), Dudu Myeni, het die week “getuienis” gelewer voor die Zondo-kommissie na staatskaping, maar merendeels haar swygreg gebruik om haarself nie te inkrimineer nie. Sy het wel op Donderdag 5 November die geleentheid misbruik om ŉ paar desperate politieke houe in te kry en haarself te regverdig. Sy het onder meer gesê sy word gekriminaliseer omdat sy ‘n sterk swart vrou is wat toevallig met oudpresident Jacob Zuma verbind word. En dan maak sy die verbluffende stelling: “As ek die keuse gehad het, sou ek die volgende dag graag wou wakker word as mev. Wit (White) of mev. Smith, of mev. Van der Merwe, omdat dié name vir my geloofwaardigheid in my eie land sou gee.” Hierdie stellings wat sy maak, is die mees tasbare bewyse van die politieke arrogansie en toeëiening wat in die huidige politieke heersersklas teenwoordig is. Die 56-jarige Myeni het ŉ laerskoolonderwyssertifikaat van Madadeni College en ‘n sekondêre onderwysersdiploma van Umlazi College in KwaZulu-Natal. Sy het omstredenheid veroorsaak toe sy aandui dat sy ŉ BA-graad in administrasie aan die Universiteit van Zoeloeland verwerf het. Dit is later reggestel en daar is verduidelik dat sy wel ingeskryf is vir die graad. Dit is egter nie bekend of sy toe wel later die graad verwerf het nie. Met haar onderwyskwalifikasies het sy egter besonder goed gevorder om dan later voorsitter van die SAL, verskeie direksies en ook die voorsitter van die Jacob Zuma-stigting te word. Dit moet egter gesien word in alles wat in haar guns getel het sedert 1994. Mev. Myeni, as ŉ swart vrou, kon alles en meer ontvang as ŉ begunstigde of nuut bevoorregte van swart ekonomiese bemagtiging en regstellende aksie en alles wat ŉ mev. van der Merwe of Smith nie kon kry nie omdat hul name en velkleur teen hulle sou tel. As dit ŉ middeljarige mnr. van der Merwe of Smith was, sou dit nog meer teen haar gehou word, want omgekeerde diskriminasie op grond van geslag en ras maak hulle nog meer onwenslik in enige werkplek. Ons moet ook aanvaar dat ŉ mev. van der Merwe Afrikaans is, en dit maak dan van haar ŉ teiken vir rassisme en taalbenadeling, beslis nie geloofwaardigheid nie. Mev. Myeni, moet ons ook aanvaar, is ŉ lojale ANC-kader. Haar kaartdraende lidmaatskap van die ANC sou deure geopen het en haar loopbaan is vanuit die Luthuli-huis beplan. As ANC-kader kan sy droogmaak op een plek, maar weet dat sy herontplooi sou word na ŉ ander staatsdepartement of instelling, of dalk selfs as ambassadeur in die buiteland aangestel kon word waar enige prestasie, kundigheid en vermoë ondergeskik gestel word aan haar partylidmaatskap. Ons moet dus aanvaar dat mev. Dudu Myeni en duisende ander se ANC-lidmaatskap hulle wel bevoordeel het, want op Woensdag 17 Julie 2019 erken mnr. Jacob Zuma voor die Zondo-kommissie na staatskaping dat “lojaliteit aan die ANC een van die faktore is wat oorweeg word wanneer individue vir die regering en ondernemings in staatsbesit aangestel word.” Daar is ŉ ander faktor wat in spel is en wat mev. Myeni waarskynlik ook begunstig. Omdat sy besonder naby aan die persoon van Jacob Zuma is en deurentyd in die Jacob Zuma-dampkring is, is sy vermoedelik ook ŉ ernstige begunstigde van die Zuma-patronaatskappe wat poste, gunste, kontrakte en tenders kon insluit. Dit alles het die grondslag gelê vir staatskaping. Dit is dus nie net assosiasie nie, maar direkte voordeel uit patronaatskappe, iets wat ŉ mev. Van der Merwe beslis nie sou kon regkry nie. Dudu Myeni, voormalige voorsitter van die SAL-raad. (Foto: ANA) Die nuwe demokrasie het besondere bevoorregting gebring vir iemand soos Myeni. Sy was op die regte tyd op die regte plek as ŉ swart vrou, wat polities verbind is tot die regte party en tot die voormalige president. Regstellende aksie, swart ekonomiese bemagtiging, kaderontplooiing en patronaatskappe het almal ŉ besondere klas van bevoorregtes geskep. Mev. Myeni kan ŉ regmerkie maak langs elkeen, iets wat ’n mev. Smith of Van der Merwe nie kan doen nie. Die wilde stelling dat die name geloofwaardigheid kon gee, is van alle waarheid ontbloot en sou die naam Van der Merwe in 1994 teen haar getel het net soos wat dit in 2020 teen haar sou tel. Deur die ANC se toepassing van kaderontplooiing het die ANC die staatsdiens en ander semi-staatsinstellings absoluut verpolitiseer met rampspoedige gevolge vir die mislukte staat deur staatskaping, korrupsie en wanbestuur. ’n Eens suksesvolle staatsinfrastruktuur is deur wanbestuur, gebrekkige bestuur of doodeenvoudige onbekwaamheid laat verval omdat lojale partykaders in posisies van verantwoordelik geplaas is waarvoor hulle nie opgelei is, nie ervaring voor het nie, maar wel lojaal aan die ANC is. Dit is wat met die eens trotse Suid-Afrikaanse Lugdiens gebeur het waarvan mev. Myeni voorsitter was. Sy kon geloofwaardigheid vir haarself verseker het deur net soos enige ander persoon, ongeag ras of geslag, hard te werk en deur uitnemendheid te presteer. Maar hiervan sal mev. Myeni nie baie weet nie en sou die van Wit (White), Smith of Van der Merwe ook in haar besondere posisie nie veel gehelp het nie. Sy het al die brûe reeds agter haar verbrand en speel nou, soos elke politikus wat in die knyp is, die desperate rassekaart.